Ɩnɩ fɛ́ɛ́ ɔma a,
Arimateayin Yosef lɛba bokokoli Pilato ɔbɛɛ,
ɔpʋ Yesu fuli amʋ ha mʋ.
(Yosef anfɩ buo Yesu ŋaintɔ,
tsufɛ ɔdɛ Yudafɔ ahandɛ amʋ ifu nya.)
Pilato lɛha mʋ ɔkpa.
Mʋ́ sʋ Yosef lɛyɛlɛ Yesu fuli amʋ oyopula.
Nikodemo amʋʋ ɔlɛba Yesu wa ɛkɛ ɔkʋ onye amʋ ɛ lɛba.
Ɔlɔpʋ afa fanfaanfan aku anyɔ ánɩ́ bɔkwɛ mʋ́ wa abatɔ tsɔtsɔɔtsɔ ba.
Mʋ́ odwin bɔ́bwɛ kilo adʋasa (30).
Ayin anfɩ bɔpʋ ɔhrada kɩklɩ afa amʋ manta fuli amʋ ɩwɩ fɛ alɩá Yudafɔ bʋtɔbwɛ amʋ́ afuli asa bʋtopula amʋ́.
Ndobi kʋ ɩbʋ manta ɔtɩnɛ amʋʋ bɛda Yesu manta oyikpalihɛsʋ amʋ.
Boloti bʋtatɔ bwɛ mʋ́ fuli-ɔbɔ ɩnʋ.
Bʋmɔkʋpula ɔhaa mʋ́tɔ kɩ.
Ɩnɩá ɛkɛ amʋ igyi ogya ɔdʋdakɛ,
fuli ɔbɔ amʋ ɛ ɩbʋ manta ɩnʋ sʋ a,
bopula Yesu mʋ́tɔ.
Ndawɔtswɩtɔ ɛkɛ gyankpapʋ,
igyi Kwasieda bakɛ-bakɛ,
brɛá nsaɩntɔ mɔkʋtɩtɩ a,
Magdalayintse Maria lɔyɔ Yesu opulakpa ɩnʋ.
Olenya wie ɩnʋ alɩ olowun ánɩ́ bamina ibwi amʋ lɛ ɔbɔ amʋ ɔnɔ.
Mʋ́ sʋ oleyinki srɩ ba ɔkasɩpʋ amʋʋ Yesu tɛhɩɛ dwɛ mʋ amʋ mʋa Simon Petro wa,
bɛbla amʋ́ ɔbɛɛ,
“Balɛ Yesu ɔbɔ amʋtɔ.
Anɩmeyin ɔtɩnɛá bapʋ mʋ yɔwa!”
Mʋʋ Petro mʋa mʋnyɔ bɔpʋ ɔkpa bɔyɔ opulakpa ɩnʋ.
Amʋ́ abanyɔ amʋ fɛ́ɛ́ betsii ɔsrɩ,
tamɛ ɔlɛsrɩ si Petro gyankpa yowie opulakpa ɩnʋ.
Brɛá olobun kɩ ntsan amʋtɔ a,
olowun ánɩ́ ɔhrada amʋ kpan ɩda,
tamɛ omebitiwie mʋ́tɔ.
Simon Petro lɔbɔtʋ mʋ,
ɔlɔtsʋn bitiwie ntsan amʋtɔ,
olowun ɔhrada amʋ da.
Olowun ɔhrada amʋʋ bɔpʋtɔ mʋ nwun amʋ ɛ,
ilokunta ɩda ɩfʋntɔ.
Ɔkasɩpʋ amʋʋ olegyankpa wie ɩnʋ amʋ ɛ lebitiwie mʋ́tɔ,
wun ɔhrada amʋ pʋ́ mʋ́ amʋʋ bɔpʋtɔ mʋ nwun amʋ alɩ olohogyi.
Brɛ amʋtɔ a,
Bulu asʋn wanlɩnhɛ amʋʋ ɩlɛblɩ ɔbɛɛ,
ilehian ánɩ́ Yesu ɔbɔ́kʋsʋ tsu afulitɔ amʋ mɔkʋnya wankɩ amʋ́.
Beyinki yɔ woyi.
Tamɛ Maria lesi ɔlɩɩ opulakpa ɩnʋ odesu.
Brɛá odesu a,
olobun kɩ ɔbɔ amʋtɔ.
Ɩnʋ olowun Bulu-abɔpʋ abanyɔá bɔwa atadɩɛ fututuutu,
bʋtsie ɔtɩnɛ amʋʋ bɔpʋ Yesu fuli tswɩ amʋ.
Ɔkʋlɛ tsie mʋ adɩanwun,
ɔkʋlɛ tsie mʋ ayabiasɩ.
Bɛfɩtɛ mʋ bɛɛ,
“Amʋ́ yin,
nkalɩ igyi sʋ fʋdesu?”
Ɔlɛlɛ mʋ́ ɔnɔ ɔbɛɛ,
“Balɛ mɩ Wie natɩ.
Mmeyin ɔtɩnɛá bapʋ mʋ yɔtswɩ!”
Ɔlɛblɩ ta a,
ɔlɛdamli kɩ ɔma.
Ɔkɩ a,
Yesu lɩɩ mʋ ɔma,
tamɛ ɔmɛbɩá Yesu nɩ.
Yesu lɛfɩtɛ mʋ ɔbɛɛ,
“Amʋ́ yin,
nkalɩ igyi sʋ fʋdesu?
Ma fʋdedunka?”
Mʋ mʋ́ ɔkɩá ndobi amʋtɔ agyʋma ɔyɔpʋ nɩ.
Mʋ́ sʋ ɔlɛbla Yesu ɔbɛɛ,
“Anɩ sɩ,
nɩ fʋlatsu mʋ yɔtswɩ ɔtɩnɛkʋ a,
suna mɩ,
anyetsu mʋ natɩ.”
Yesu lokpoli mʋ ɔbɛɛ,
“Maria.”
Ɔlɛdamli kɩ,
kpoli Yesu Hebri ɔblɩtɔ ɔbɛɛ,
“Rabuni!”
(Mʋ́ asɩ gyi,
“Osunapʋ.”)
Yesu lɛbla mʋ ɔbɛɛ,
“Mápʋ ɩbɩ da mɩ,
tsufɛ mmɔkʋnya yɔ ɔsʋsʋ mɩ Sɩ wa.
Mboun natɩ yɛbla mɩ apio amʋ fɛɛ,
nɔyɔ mɩ Sɩá ogyi mlɩ Sɩ wa.
Nɔyɔ mɩ Buluá ogyi mlɩ Bulu wa.”
Magdalayintse Maria lɛyɛbla akasɩpʋ amʋ ɔbɛɛ,
“Nawun anɩ Wie!”
Ɔlɛbla amʋ́ asʋn ánɩ́ Yesu lɛbla mʋ.